De Lille lê klag oor DA-lid se seun | Maroela Media
De Lille, leier van die Good-party, het die klag by die OB se kantoor in Kaapstad ingedien. Sy het die OB versoek om ondersoek in te stel na bewerings dat die George-munisipaliteit, wat onder DA-beheer is, R350 miljoen van belastingbetalersgeld belê het en dat die seun van 'n raadslid voordeel daaruit getrek het.
De Lille het 'n dossier oorhandig waarin daar onder meer 'n verslag is met negatiewe bevindings teen die munisipaliteit se hoof- finansiële beampte. Volgens De Lille is die beleggingskema soortgelyk aan die VBS-skandaal.
"Die bewyse, waaronder 'n forensiese ondersoek wat deur 'n onafhanklike prokureursfirma gelei is, dui op onreëlmatige oordragte van honderde miljoene rande sedert 2017 deur die George-munisipaliteit," het De Lille gesê.
"Daar is hanteringsfooie wat aan dié oordragte gekoppel en betaal is aan die seun van 'n DA-raadslid wat verantwoordelik is vir die munisipaliteit se finansies. Hy het klaarblyklik bykans R400 000 in net die eerste ses maande van die projek gekry."
Die munisipaliteit het intussen gesê hy is bewus van die bewerings en dat 'n ondersoek begin is.
Anton Bredell, Wes-Kaapse LUR vir plaaslike regering, het De Lille daarvan beskuldig dat sy die waarheid verdraai.
"Die Wes-Kaapse regering is trots daarop dat hy sterk optree teen enige bewerings van korrupsie en sonder vrees of guns te werk gaan.
Bredell het gesê die provinsiale regering is bewus van die bewerings en dat 'n strafregtelike klag na die Valke verwys is.
"Daarbenewens het die munisipaliteit die dienste van 'n forensiese firma bekom om die bewerings te ondersoek en die provinsiale departement is verder daarvan bewus dat die munisipaliteit reeds dissiplinêre prosesse teen die betrokke munisipale amptenaar begin het."
Die munisipaliteit wou egter nie bevestig of enige stappe teen enige amptenare of raadslede gedoen is nie.
The Good Lilly probeer nou die DA se mond snoer met teenbewyse. Die vrou wil die Kaap in wanorde laat verval. Eers was sy glo Moeder Kaap maar toe haar voorskoot afval verskyn die giftige bolplant… moenie eet nie!
Die wraakgierige wraaksugtige "too good to be true" het haar kans gehad. Sy moet nou terugstaan en die jonger geslag n kans gee!
Dit is 100% reg, sy was goed genoeg tot op n punt toe moes sy uit! Sy gee haar pond botter wat sy ontvang het net weer terug. Ek staan agter haar.
Aneea Tanya, as dit bedrog is moet dit uit! DA, EFF, ANC maak nie saak nie. As daar niks is nie, bewys die teendeel en beweeg aan. Ons het meet waghonde nodig – die politici in die land moet tot verantwoording geroep word.